CPFอัดเงินลงทุน
&#8220;เจริญโภคภัณฑ์&#8221; ฉวยโอกาสเงินบาทแข็ง ลุยขยายลงทุนต่างประเทศเพิ่มเป็น 4,000 ล้าน ขยับเป้ารายได้ปีนี้เป็น 1.9 แสนล้าน หลังคู่แข่งส่งออกกุ้งเจอโรคระบาดรุม ชี้ปีหน้าโตอีก 5-10%
10 ส.ค. 2554

“เจริญโภคภัณฑ์” ฉวยโอกาสเงินบาทแข็ง ลุยขยายลงทุนต่างประเทศเพิ่มเป็น 4,000 ล้าน ขยับเป้ารายได้ปีนี้เป็น 1.9 แสนล้าน หลังคู่แข่งส่งออกกุ้งเจอโรคระบาดรุม ชี้ปีหน้าโตอีก 5-10% 
นายอดิเรก ศรีประทักษ์ กรรมการผู้จัดการใหญ่ บริษัท เจริญโภคภัณฑ์อาหาร (CPF) เปิดเผยว่า บริษัทได้ปรับเป้ารายได้ปีนี้เป็น 1.9 แสนล้านบาท จากเดิมมองที่ 1.8 แสนล้านบาท เนื่องจาก 9 เดือนที่ผ่านมามีรายได้แล้ว 1.41 แสนล้านบาท เติบโตกว่าช่วงเดียวกันของปีก่อน 19% ขณะที่กำไรสุทธิจะเติบโตมากกว่าปีก่อนถึง 30% เนื่องจาก 9 เดือนมีกำไรแล้ว 1.15 หมื่นล้านบาท หรือเติบโตจากช่วงเดียวกันของปีก่อนมากถึง 42% 
“เหตุที่บริษัทเติบโตทะลุเป้าได้เป็นผลจากการขยายฐานลงทุนไปต่างประเทศที่มีการบริโภคเนื้อสัตว์ที่ต่ำ และประเทศคู่แข่งที่มีการส่งออกกุ้งได้รับผลกระทบจากโรคระบาดทำให้กุ้งขาดแคลน และบริษัทผลิตกุ้งในปริมาณที่มากทำให้ได้ประโยชน์จากที่ราคากุ้งขึ้นไปถึง 30-40% และมีแนวโน้มว่าปีหน้าจะเพิ่มปริมาณการส่งออกกุ้งเป็น 7.5 หมื่นตัน จากปีนี้ 5 หมื่นตัน” นายอดิเรก กล่าว
สำหรับปีหน้ารายได้ยังสามารถเติบโตได้อีก 5-10% จากฐานปีนี้ที่ 1.9 แสนล้านบาท โดยคาดว่าสัดส่วนส่งออกปีหน้าจะขยายได้ถึง 30% จากปีนี้เฉลี่ยอยู่ที่ 20% โดยเป็นการเติบโตจากที่บริษัทได้ขยายการลงทุนต่างประเทศต่อเนื่อง และส่วนหนึ่งมาจากที่บริษัทเพิ่งได้ขยายจุดจำหน่ายเกี๊ยวกุ้งและบะหมี่กุ้งกับห้างสรรพสินค้าวอลมาร์ท 500 จุด จากที่มีทั้งหมด 4,000 จุด 
นายอดิเรก คาดการณ์ว่าค่าเงินบาทยังแข็งค่าต่อที่ระดับ 28-28.5 บาทต่อเหรียญสหรัฐ จึงเพิ่มงบลงทุนและขยายกิจการเป็น 6,000 ล้านบาท แบ่งเป็นลงทุนในต่างประเทศ 4,000 ล้านบาท และในประเทศ 2,000 ล้านบาท ซึ่งเงินลงทุนทั้งหมดจะมาจากเงินสดที่ได้จากการดำเนินงาน และเมื่อเทียบกับปีนี้ใช้งบลงทุน 5,000 ล้านบาท แบ่งเป็นในประเทศและต่างประเทศอย่างละ 50%
“บริษัทจะใช้จังหวะที่เงินบาทแข็งค่าขยายการลงทุนในต่างประเทศเพิ่ม ส่วนปีนี้ไม่ได้รับผลกระทบจากอัตราแลกเปลี่ยน เพราะค่าเงินบาทที่แข็งขึ้น 10% แต่ราคากุ้งเพิ่ม 30% ถือว่ายังมีกำไรอยู่ แต่จะมีผลกระทบกับสินค้าประเภทไก่ส่งออกที่ไม่สามารถปรับราคาได้ทันค่าเงิน ประกอบกับที่ผ่านมามีการทำประกันความเสี่ยงอัตราแลกเปลี่ยนล่วงหน้า (ฟอร์เวิร์ด) ไว้ที่ 31 บาท ประมาณ 2-3 เดือน ซึ่งปีหน้าจะซื้อฟอร์เวิร์ดเท่าไรต้องขึ้นอยู่กับจังหวะและโอกาส” นายอดิเรก กล่าว
ทั้งนี้ งบการลงทุนต่างประเทศ 4,000 ล้านบาท จะเน้นธุรกิจกุ้งส่งออกและอาหารสัตว์ที่ครอบคลุมในหลายประเทศตั้งแต่รัสเซีย อินเดีย มาเลเซีย เวียดนาม ฟิลิปปินส์ และตุรกี ขณะที่การลงทุนในประเทศจะเน้นขยายในธุรกิจกุ้ง ธุรกิจแปรรูปอาหาร เช่น การเพิ่มจุดขายไก่ย่าง 5 ดาว และสาขาซีพีเฟรซมาร์ทปีหน้าถึง 1,000 สาขา จากปีนี้ที่700 สาขา
ด้านบริษัท แลนด์ แอนด์ เฮ้าส์ (LH) ไตรมาส 3 กำไรสุทธิ 793.17 ล้านบาท ลดลง 366.31 ล้านบาท หรือ 31.59% เทียบช่วงเดียวกันปีก่อนกำไร 1,159.48 ล้านบาท เป็นผลจากยอดขายที่ลดลง 38%